|  |
| --- |
| **Gen. 35:1 – 15****“Ruim jou lewe op. Aanbid God alleén.”***Andries Burger, Pinetown Gemeente, 30 Julie 2023* |

*Sing:* *Lied 163:1; Ps. 146:1,3,6(C); “My God is so groot.”; Lied 253:2; Lied 525:3;Lied 175:1; Lied 191:1,2,3;” Vrede”*

Ons kom vanoggend aan die einde van ons fokus op God se openbaring in en deur die lewe van Jakob. Die laaste gedeelte van sy lewe toe hy na Josef toe is in Egipte los ons vir later.

Ons het die reeks begin in Genesis 28 by Jakob wat vir Esau moes vlug en deur Isak gestuur is om vir hom ŉ vrou te gaan soek by sy oom Laban.

Op pad daarheen het God hom ontmoet in ŉ droom en belowe

dat Hy by Jakob sal wees,

vir hom ŉ groot nageslag sal gee waaruit al die volke van die aarde geseën sal wees, en

 dat Hy Jakob sal terugbring en die land aan hom en sy nageslag sal gee.

Na sy omswerwinge kom ons vandag by die einde van Jakob se reis wanneer hy weer terug kom in Bet-el – daar waar God hom ontmoet het omtrent so 30 jaar later.

**<< Lees Gen. 35:1-15 >>**

ŉ Ruk na die Simeon en Levi se massamoord van die mans in Sigem, sê God aan Jakob

dat dit tyd geword het dat hy sy reis voltooi en na Bet-el toe teruggaan,

om daar te bly en ook ŉ altaar moet bou, ŉ plek van aanbidding van God moet oprig.

Voordat hulle vertrek kry Jakob toe eers sy hele gesin bymekaar en al die mense by hom – onthou dat daar baie slawe ook was.

Voordat hulle Bet-el toe kon gaan moes hulle eers van al hulle afgode ontslae raak.

Onthou dat Bet-el “huis van God” beteken en Jakob het die plek so genoem omdat God daar aan hom verskyn het toe hy destyds gevlug het.

Hy het goed geweet dat sy mense beeldjies en goed gehad het waarop hulle vertrou het vir baie dinge – party vir beskerming, of vir vrugbaarheid om kinders te kry, of vir goeie weer en goeie oeste. Soos Ragel mos haar pa se huisgode gevat het toe hulle daar weg is.

En dit is tog duidelik onvanpas om sulke goed saam te vat as jy na Bet-El, na “huis van God” toe gaan.

Dit sou tog ŉ belediging wees vir God om daar aan te kom met goed waarop hulle vertrou so asof God alleen nie genoeg is nie...

Hulle moes hulleself ook reinig voordat hulle God daar sou ontmoet.

Dit beteken eintlik dat hulle ook hulle gedagtes en hulle lewens moes skoonmaak van alles wat nie sou pas in God se teenwoordigheid nie.

En dan moes hulle skoon klere aantrek as sigbare simbool van hulle innerlike reiniging en fokus op God alleen.

Almal het al die beeldjies en oorringe en hangertjies goed waarop hulle vertrou het gebring en

Jakob het dit net daar begrawe en

 na hulle reiniging vertrek hulle met God se beskerming veilig uit Sigem uit.

Veilig terug in Bet-El het Jakob ŉ altaar gebou vir aanbidding van God,

wat weer aan Jakob verskyn het en sy beloftes bevestig het en

ook weer sy naamsverandering bevestig het as Israel, en nie meer skelm Jakob nie.

En toe voeg Jakob iets by die pleknaam by,

nie meer net Bet-El of “huis van God” nie,

want dit gaan in die eerste plek tog nie oor die plek nie, maar oor God self wat hom daar ontmoet het, en

daarom noem Jakob dit ook El-Bet-El, “God van huis van God.”

Dit gaan immers eintlik oor Hom, soos Jesus later aan die Samaritaanse vrou in Joh. 4 sou sê dat aanbidding nie oor plek sal gaan nie, maar aanbidding in waarheid deur die Heilige Gees.

Ek wil fokus op hierdie ontmoeting van Jakob en sy mense met die “God van huis van God”, en op hulle voorbereiding om Hom in waarheid te ontmoet – eers by Jakob en dan by my en jou...

Is dit nie opvallend dat Jakob geen probleem gehad het om God in Sigem te aanbid terwyl hulle afgode in hulle midde ook gekoester het nie?

Dit was nie meer soos in Haran wat Jakob God se seën erken het maar Hom nie aanbid het nie.

In Sigem het hy sy geloof persoonlik bely deur die altaar van aanbidding te bo en dit “Die God van Israel is God” te noem.

En tog, ten spyte daarvan is dit vir Hom aanvaarbaar om afgode ook toe te laat terwyl hulle die ware enige God aanbid.

Wat maak dit ewe skielik anders toe hulle Hom in Bet-El gaan aanbid?

By Bet-El het Jakob God se teenwoordigheid besef – destyds met God se verskyning in sy droom, en nou nog meer.

Ons sien dit in die naam wat hy nou gee ...

nie meer net die plek of die huis van God nie, dit is nou God self, God van huis van God.

En terwyl Jakob nog met die altaar van God te doen het, met aanbidding en ŉ plek van aanbidding daar in Sigem,

is daar in sy hart nog plek vir afgode in sy lewe terwyl Hy God ook aanbid.

Maar toe hy met God self te doen het, toe kan dit nie meer nie;

 toe is die verhouding net té persoonlik en té naby.

Só naby dat daar nie meer plek kan wees vir ŉ agterbakse vertroue op ander afgodjies asof God alleen nie genoeg is nie.

Dit is so duidelik om raak te sien as ons so ver terugkyk na ou Jakob en sy mense destyds.

Maar is dit so duidelik dat dit my en jou oë sal laat oopgaan om te besef dat ons maar presies dieselfde doen nie?

Hoe ontmoet jy God? Nie net vanoggend in die erediens en netnou in die Nagmaal nie, elke dag van jou lewe?

Ontmoet jy hom só persoonlike in sy sekere teenwoordigheid dat daar geen plek meer is vir die afgode in jou lewe nie?

 Of aanbid jy Hom so op ŉ afstand dat jy nog afgode ook koester?

Afgode – ons het mos nie meer sulke goed nie?!

Ons heg tog nie waarde aan beeldjies en kettinkies van heiliges om ons nek nie?

 Van watter afgode praat ek dan?

 Wat is ŉ afgode, of dis dalk makliker om van vals gode te praat...

Die is enigiets waarop jy jou hoop stel in die plek van die ware God, of aanvullend tot die ware God. wat mens dink vir jou kan gee wat eintlik net die ware God kan...

Dit is om jou hart te rig of hoop te vestig, jou verwagting te stel in enigiets of enigiemand anders as God, of om dit by te voeg sáám met jou vertroue in God.

Dit is om vertroue vir hoop en vrede en lewensvervulling van iets of iemand anders verwag as van God alleen.

Dit kan baie dinge wees soos geld en besittings, of prestasies, populariteit, skoonheid...

 of mense soos jou man of vrou, kinders of ouers...

 dit kan jou werk wees, of sport of stokperdjie...

 Enigiets anders as God waarop jy vertrou vir geluk en vrede en hoop...

Daar is dalk niks met die goed verkeerd nie,

dit is meestal goeie goed en goed wat God uit genade gee en wat Hy gebruik om ons te versorg en te troos en lewensvreugde te gee.

Maar as ons op die goed self begin fokus,

as ons al meer daarop vertrou saam en selfs in die plek van God wat dit gee ...

 Dan word dit valse gode, afgode.

Kom ons neem Abraham as ŉ voorbeeld.

God het vir hom ŉ groot nageslag belowe en na baie jare eers is Isak gebore,

die seun wat God gesê het die vervulling is van sy belofte aan Abraham was – uit Isak sou die nageslag kom, ook dié een in wie al die nasies van die aarde geseën sou wees – Jesus Christus.

Waarom dan het God vir Abraham beveel om vir Isak te gaan offer?

Want, lees ons in Genesis 22, God wou toets of Abraham nog op God vertrou en Hom bo alles lief het, en of Isak nie dalk vir Abraham netso belangrik, of selfs belangriker as God geword het nie.

Het Abraham op Isak begin vertrou vir ŉ nageslag of het Hy steeds net op God vertrou...

En toe Abraham vir Isak offer was dit duidelik dat Isak nie vir hom ŉ afgodjie geword het nie.

Of die ryk jong man waarvan Jesus in Markus 10 vertel is ook ŉ voorbeeld. Hy het so aan sy besittings vasgeklou het dat hy die nie kon prysgee vir ŉ skat in die hemel nie.

Dit is nogal ŉ goeie toets om die moontlike afgode in jou lewe uit te snuffel.

Is daar enigiets of enigiemand wat jy net nie kan sien om op te offer en prys te gee indien God dit van jou sou vra nie?

Dalk jou ouers of jou kinders soos in Abraham se geval,

dalk jou gesondheid en jou lewenskragte,

jou werk of jou sport, jou posisie van aansien,

jou geld en goed en finansiële onafhanklikheid,

 jou gewildheid of jou status en jou voorkoms en skoonheid?

Alles goeie dinge en genade en seëninge wat God gee – maar as jy daarop begin fokus en jou geluk daarop bou, dan verdring dit jou vertroue en jou afhanklikheid van God, en dan word die jou afgode.

Toets maar verder...

Wie of wat maak jou die meeste opgewonde en gelukkig – een van hierdie dinge, of God wat dit gee?

Waaraan dink ons die maklikste en die meeste?

Waaraan of aan wie spandeer jy die meeste van jou tyd en energie?

Wie of wat gee jou die meeste satisfaksie, en geluk en troos en waaroor raak jy die meeste en die maklikste opgewonde?

Is dit God?

Of is dit dinge en mense wat God in jou lewe gee en gebruik?

 Fokus jy op Hom as die Gewer of op die gawes wat Hy gee?

Soek verder na die vals gode in jou lewe...

Wat maak dat jy sommer jou selfbeheersing wil verloor, kwaad word of moed wil opgee?

Waarvoor lewe jy regtig elke dag – wat motiveer jou, wat kry jou aan die gang, wat sit ŉ spin in jou lewe?

 Waaraan dink jy en waarop vertrou jy vir jou veiligheid en jou beskerming?

Tussen ons antwoorde op hierdie en sulke vrae sal ons dié dinge en die mense vind wat vir ons belangriker geword het as wat God is.

Dinge wat kompeteer met die God in ons lewens.

Dinge wat jou verskonings word wanneer jy Hom nie eerste in jou lewe stel nie,

die redes waarom jy nie met oorgawe en ywer doen wat Hy sê nie...

die afgode in my en jou lewe.

Darem nie in God se plek nie nè ... maar wel saam met Hom op die troon van ons lewens.

Soos Jakob by Sigem – ons aanbid God en ons verheerlik Hom, maar Hy is nie die enigste een wat ons aanbid nie.

Onthou aanbidding is nie net gebed nie, dit is om jouself en alles van jou in eerbied en verheerliking voor Hom neer te lê en aan Hom te offer...

 Ons lê ons tyd en energie en verwagting ook in toewyding neer voor ander...

So kan ons God nie ontmoet nie – Hy is nie een om mee speletjies te speel nie.

Deur die hele Bybel maak Hy die verskriklike gevolge daarvan baie duidelik.

Dit was presies Israel se sonde in Kanaän –

om agter ander valse gode aan te loop en God dan te paai met hulle skynheilige godsdiens praktyke.

 So asof Hy blind is en om die bos gelei kan word.

Wanneer ek en jy God ontmoet,

wanneer Hy nie meer net ŉ veraf “huis van God” Bet-El is nie maar ŉ persoonlike God in wie se almagtige teenwoordigheid ons kom,

wanneer Hy vir ons persoonlik El-Bet-El word, “God van huis van God”

 dan moet ons van ons vals gode ontslae raak en ons moet ons reinig...

Hoe doen mens dit?

Ek en jy kan nie dit doen nie – God doen dit.

 En Hy doen dit wanneer ons in sy teenwoordigheid lewe.

Eers wanneer Hy jou dors geles het sal jy nie meer dors na ander nie,

eers wanneer jou vertroue volkome op Hom gerig en in Hom versadig is, sal jy nie meer hunker na ander uitkoms nie.

Wanneer ek glo en uit ervaring besef dat Hy die enigste bron is van alles, dan het ek geen behoefte aan iets anders wat boonop onbetroubaar is nie.

 Eers wanneer Hy die enigste is, sal daar nie meer ander wees nie.

Dit is eintlik logies in ons alledaagse lewe ook, nie waar nie?

Is dit nie die volheid van sy verhouding met sy vrou wat ŉ man keer om na ander te hunker nie?

Is dit nie ŉ vol maag gesonde kos wat keer dat iemand agter gemorskos aanloop nie?

As jy reeds in jou droom kar ry dan stel jy tog glad nie belang in al wat ŉ skedonk is langs die pad nie?

Wanneer ons ons self en alles van ons lewe voor God neerlê in aanbidding –

ons gesondheid, ons lewenskrag, ons verhoudings, ons ouers en ons kinders, ons lewensmaats, ons werk en sport en stokperdjies, ons ontspanning en ons geld en ons goed, ons tyd en ons energie –

álles voor God neergelê het as toegewyde aanbidding en verheerliking –

dan is daar niks verder oor om aan valse gode toe te wy nie.

Om jou van jou valse gode te bevry is nie om hulle te los nie, maar om jou in oorgawe en ywer aan God toe te wy.

Lewe soos Paulus skryf – dat ons nie meer vir ons self lewe nie maar vir Hom wat vir ons gesterf het, Jesus Christus.

Doen jou werk en geniet dit – maar doen dit vir Hom.

Speel jou sport, doen jou stokperdjie, spaar jou geld, wees lief vir jou kinders en geniet hulle – maar doen dit alles vir Hom.

 Sien Hom raak en erken Hom as die middelpunt van alles.

Soos Job.

Toe Hy hoor dat sy hele rykdom geplunder en gesteel is en al sy kinders eensklaps dood is – toe fokus sy gedagtes nie op sy donkies en kamele nie, selfs nie op sy kinders nie.

Niks anders het vir hom belangriker geword as God alleen nie, en

daarom dat hy in sy rou en smart nie koers verloor nie maar by God sy troos en aanvaarding vind soos ons in Job 1:20-21 lees.

Paulus skryf ook dat ons in Christus saam aan die kruis gesterf het en dat dit nie meer ons is nie, maar Hy wat in ons lewe. Lewe dan so...

Maak jou vol met Hom – lees sy Woord, en dink wat dit beteken, praat met Hom daaroor.

Doen dit op jou eie, en in jou gesin ...

maar doen dit ook saam met die gemeente soos Hy ons oproep.

Hoe voller jy jou lewe met Hom maak,

hoe voller sal jy van Hom word en hoe meer sal jy sy vrede in jou ervaar,

hoe meer sal jy sy hoop en sy vreugde en sy geluk in jou ervaar.

Maak jou gedagtes, jou hart, jou lewe vol met God wat deur sy Gees in jou...

Soos Paulus ook skryf – moenie jou gedagtes rig op die dinge van hierdie lewe nie, al is die dinge vir jou hóé kosbaar, maar rig jou gedagte op Christus.

En dan, omdat Hy gaandeweg al meer in jou kom en jy al meer onder die heerskappy van sy Gees lewe,

sal jy al minder en uiteindelik glad nie op enigiets anders vertrou of jou vervulling en geluk in enigiets of enigiemand soek nie.

En dan sal jy verlos wees en gevrywaar wees van die onbetroubaarheid van al daardie dinge wat jy op kon vertrou.

Want niks anders as God kan standhou nie, alles en almal is tydelik en stel uiteindelik teleur,

niks en niemand anders kan volhoubare uitkoms gee nie –

(soms dalk kortstondig maar)

 uiteindelik is dit so betroubaar soos ŉ miswolkie wanneer die son opkom.

God roep ons gedurig deur om Hom te ontmoet.

Berei jou voor deur van alle valse gode in jou lewe ontslae te raak.

Ondersoek jouself en erken en bely jou valse vertroue en toewyding aan ander dinge en mense.

En reinig jou dan deur jouself en alles van jou aan Hom toe te wy,

om Hom ywerig op te soek en met Hom gemeenskap te hê

in sy Woord, in jou gebede, in jou gedagtes – op jou eie die heeldag, saam jou gesin en saam met die gemeente – dit is immer sy liggaam.

En soos Hy al meer in jou lewe sal jy Hy jou reinig en sy wil op jou hart skryf, en sal Hy jou lewe al meer vul Hy jou lewe met vrede, en vreugde en blydskap, met vervulling en geluk, met die sekerheid van volkome saligheid.

Sodat ons Hom ook sonder vrees voor sy regterstoel sal ontmoet omdat Hy ons gereinig het en verlos het van alle valse vertrou om op Hom alleen te hoop – en dié hoop op sy verlossing en saligmaking sal nooit teleurstel nie.

Loof en prys God, aanbid en verheerlik Hom deur op niks en niemand anders staat te maak as op Hom alleen nie. Laat elke gedagte en elke prioriteit van jou lewe dit wys.

Amen.